Kedves Küldöttek!

Helyzet van.
A HKR TTK kari különös fejezetével kapcsolatban újabb információk birtokába jutottunk, így új helyzet állt elő. Az alábbiakban egy kis áttekintést adok arról, hogyan is alakult a már említett szabályzat sorsa az elmúlt hónapokban (persze nem a történet elejétől kezdve).

I.) Kari Tanács 2006. szept. 20.
Részlet az emlékeztetőből:
*****
10. napirendi pont:
A Kari Tanács az ELTE SzMSz II. kötetének VI. és VII. fejezetét véleményezte azzal, hogy a Szabályzatnak tartalmaznia kell az Erasmus ösztöndíj kifizetésének időpontját. (A Kari Tanács a határozatot ellenszavazat nélkül, 1 tartózkodás mellett hozta.) A Kari Különös részre vonatkozó módosító javaslatot, pedig az előterjesztésnek megfelelően azzal az eltéréssel fogadta el, hogy a 19. § (2) bekezdés szövege:
„A tanulmányaikat 2006. szeptember 1. előtt kezdő hallgatók esetén a kreditfelvételi és újrafelvételi díj kreditenként a képzési és fenntartási normatíva nyolcvanad része, de összesen nem lehet több, mint félévenként a hallgatói normatíva 25%-a (száz forintra kerekítve).”
(A Kari Tanács a határozatot 1 ellenszavazattal 3 tartózkodás mellett hozta.)
*****
(Saját megjegyzés: a képzési és fenntartási normatíva évenként 480E Ft, tehát a nyolcvanad rész 6000 forint, a hatvanad rész 8000 forint.)

II.) Szenátus 2006. szept. 25.
HKR általános rész, 6. és 7., azaz a térítési és a juttatási fejezetek elfogadása, kis módosítással. A módosítások miatt a kari különös fejezeteket a Szenátus nem tárgyalta. A módosítások nem adtak alapot arra, hogy a mi kari különösünket újra kelljen tárgyalni.

III.) Állásfoglalás kérése 2006. okt. 3.
Felvetődött a kérdés, hogy a felsőoktatási törvény 58. paragrafus , 4-es bekezdése, és a mi kari különös fejezetünk 19. §-a (ad HKR. 148. §) nem ellentmondásos-e. Mivel nem vagyunk jogi szakemberek, így segítséget kértünk az ELTE főtitkárától, Rónay Zoltántól; íme a teljes levél:

*****
Tisztelt Főtitkár Úr!

Az EHÖK tanulmányi alelnöke, Cseszregi Tamás a kari különös fejezetünk áttanulmányozása után felhívta a figyelmünket arra, hogy az egyik paragrafusunk nem feltétlen összeegyeztethető a felsőoktatási törvénnyel. Részletesen a következő a helyzet:

Az Ftv. 58. § alapján a 2006. szeptember 1. előtt kezdő hallgatóknak is jár összes előírt kreditet tíz százalékkal meghaladó kreditértékű tárgy felvételének lehetősége. Ha ez igaz, akkor ez nem összeegyeztethető a TTK kari különös fejezet 19. § (2) bekezdésével. A vonatkozó részeket az alábbiakban bemásoltam.

Kérjük Főtitkár úr állásfoglalását a kérdésben.

*Ftv. 58. §* Államilag támogatott képzésben biztosítani kell, hogy a hallgató egyéni tanulmányi rendjében - költségtérítés fizetése nélkül - az összes előírt kreditet tíz százalékkal meghaladó kreditértékű tárgyat vehessen fel.

 19.  § (ad 148.§)

(1)   A kreditfelvételért, kreditújrafelvételért kreditenként fizetendő díj a képzési és fenntartási normatíva összegének hatvanad része.

(2)   A tanulmányaikat 2006. szeptember 1. előtt kezdő hallgatók esetén a kreditfelvételi és újrafelvételi díj kreditenként a képzési és fenntartási normatíva nyolcvanad része, de összesen nem lehet több, mint félévenként a hallgatói normatíva 25%-a (száz forintra kerekítve).

(3)  Ha a 2006. szeptember 1. előtt felvett hallgató - beleértve a diplomamunka kreditjeit is - 330 teljesített kredittel sem kaphat abszolutóriumot, akkor a 11.-13. félévi tanulmányai során a (2) pontban meghatározott kreditfelvételi díjat fizeti, de ennek összege félévenként nem haladhatja meg a hallgatói normatíva 50%-át. 

Válaszát várva, köszönettel:
Sági Orsolya
elnök
Fazekas Tímea
tanulmányi elnökhelyettes
Seres Alexandra
szociális elnökhelyettes
*****
Választ még a mai napig sem kaptunk levelünkre. 

IV.) Küldöttgyűlés 2006. okt.10.
Részlet a jegyzőkönyvből:
*****
64/2006 (X. 10) számú küldöttgyűlési határozat: Az ELTE TTK HÖK Küldöttgyűlése az alábbi határozatot hozza: Az ELTE TTK Hallgatói Önkormányzat a 2006. szeptember 1. előtt kezdő hallgatók számára fizetendő kreditfelvételi és kreditújrafelvételi díjának 1500 Ft-ot javasol, maximálisan 2000 Ft-ot tart elfogadhatónak, kivétel a laborgyakorlatok esetében, ahol a maximális díjnak 6000 Ft-ot javasol. A küldöttgyűlés a határozatot 15 igen és 2 nem szavazattal, 2 tartózkodás mellett hozta.
******
Az akkori helyzetben és a rendelkezésre álló információk alapján nem tartottuk elfogadhatónak azt, hogy a „régi” hallgató a már felvett kreditekért azonnal fizessen hatezer forintot (szemben az előző féléves 1100 ill. 2200 forintos kreditenkénti díjjal). Azért kértük a küldöttgyűlés véleményét, határozatát a kérdésben, mert megkésve ugyan, de testületi határozatot szerettünk volna arról, hogy nem tartjuk elfogadhatónak a hatezer forintot.

V.) Kari Tanács 2006. okt. 18.
Az ülést megelőző napon beszéltünk (Sági Orsolya, Fazekas Tímea) dékán úrral arról, hogy a Küldöttgyűlés milyen határozatot hozott a szóban forgó kérdésről, és kértük, hogy tárgyaljuk meg a problémás részt. Azért kellett a dékán úrhoz fordulnunk, mert Tasnádi Péter dékánhelyettes úr külföldre utazott, hosszabb időre, miután tájékoztattuk a küldöttgyűlés határozatáról. A kari tanács napirendjére ugyan nem került fel, de az egyebekben a HÖK beszámolt a 64/2006-os határozatáról.

VI.) EHÖK Elnökségi 2006. okt.18.
Beszéltünk arról, hogy gond lehet a kari különösünkkel.
Felmerült az EHÖK egyetértési jogának gyakorlása, de egy héttel halasztottuk a kérdést, amíg több információval rendelkezünk.

VII.) EHÖK Elnökségi 2006. okt.25.
Helyzetértékelést tartottunk a Szenátus előtt. Arra jutottunk, hogy a TTK Kari Különös fejezet a jelenlegi állapotában törvényességi aggályokat ébreszt, amiről Szenátuson beszélni kell. Az adott formában nem elfogadható a fejezet.

VIII.) Törvényes-e a Kari Tanács által véleményezett szabályzat-tervezet?
Bár október harmadikán kértünk állásfoglalást, hivatalos választ azóta sem kaptunk. Viszont informális úton megtudtuk, hogy a főtitkár úr az üggyel Szász Péter oktatási igazgatót bízta meg. E héten már az EHÖK segítségét is kértük a szálak kibogozásában, hogy valóban ftv-ellenes-e a szabályzat. Többszöri ígérgetés és személyes konzultáció után Cseszregi Tamás, az EHÖK tanulmányi alelnöke kapott egy javaslatot az oktatási igazgatótól. (A javaslat lejjebb olvasható.)
Szász Péter, az Oktatási Igazgató úgy véli (Rónai főtitkár úr leutalta neki a válaszadás feladatát), hogy a 2006. szept.1-je előtti hallgatókra is vonatkozik az ftv.58.§ (4) bekezdése, azaz nekik is jár a plusz 10%-nyi ingyen felvehető avagy újrafelvehető kreditmennyiség. Ezek alapján nem egyértelmű a TTK Kari Különös fejezet 19.§-a, tehát azt ki kellene egészíteni. Ez minden bizonnyal az okt. 30-ai Szenátuson lesz, mikor is a következő kiegészítő javaslatot teszi:
(aláhúzva a változások)

*****
TTK kari különös: Oktatási Igazgatóság JAVASLAT
19. § (ad 148.§)
(1) A kreditfelvételért, kreditújrafelvételért kreditenként fizetendő díj az éves képzési és fenntartási normatíva összegének hatvanad része .

(2) A tanulmányaikat 2006. szeptember 1. előtt kezdő azon hallgatók esetén, akik nem lépték túl a képzési és kimeneti követelményekben meghatározott képzési időt, a kreditfelvételi és újrafelvételi díj kreditenként az éves képzési és fenntartási normatíva nyolcvanad része, de összesen nem lehet több, mint félévenként a hallgatói normatíva 25%-a (száz forintra kerekítve).

(3) Ha a tanulmányait 2006. szeptember 1. előtt megkezdő hallgató - beleértve a diplomamunka kreditjeit is - 330 teljesített kredittel sem kaphat abszolutóriumot, akkor a 11.-13. félévi tanulmányai során a (2) pontban meghatározott kreditfelvételi díjat fizeti, de ennek összege félévenként nem haladhatja meg a hallgatói normatíva 50%-át.

(4) Azon kreditek, amelyek újrafelvételéért a jelen szabályzat hatályba lépést megelőzően a hallgató díjat fizetett, nem számítanak bele a 148. § szerinti, költségtérítési díj nélkül felvehető kreditek számába.

Szász Péter megjegyzése: Szerintem nem kell külön nevesíteni, hogy ez csak a 110% fölötti kreditekre vonatkozik, ez benne van a 148. §-ban. Vagy ha igen, akkor felmerül, hogy a többi különös részben is így kellene eljárni.

(Megjegyzés: A hallgatói normatíva szeptember óta 116.550Ft.)

Eddig az összefoglaló.
Tehát új helyzet állt elő, a „régi” hallgatóknak is járna a 10%-nyi ingyen felvehető kredit, amit arra „költene”, amire akar.
A kgy-nál már írtam arról, hogy akkor az akkor ismert és ismertetett információk alapján hoztuk meg a határozatot. Most más helyzet áll elő. Adódott az ingyen felvehető keret (egyetemi kutató és egyszakos tanárnál 30, kétszakosnál 33, főiskolásnál 24 kredit), és a küldöttgyűlés óta sok mindent megpróbáltunk (dékánhelyettes, dékán, kari tanács), hogy csökkentsük a kreditfelvételi/újrafelvételi díjat. Sajnos ez nem sikerült, de számomra elfogadható ez az újabb javaslat. Hiszen most már nem kell „hirtelen” hatezer forintot fizetni kreditenként, ráadásul visszamenőleg, erre a félévre is, hanem a hallgató maga „gazdálkodhat” a neki alanyi jogon járó 10%-nyi újrafelvehető kreditével. Igaz, hogy ez a módosítás nem oldaná meg a „hatezer forint”, illetve „nyolcezer forint” kérdését, hiszen ez még mindig sok, és nincs limitálva a BSc-sek egy félévben fizetendő térítése sem, de ezekről az összegekről még egy későbbi kari tanács dönthet. Most nem kell kifizetni. A negyed-ötödévesek valószínűleg nem merítik ki ezt a keretet, a másod-harmadévesek pedig időben lesznek tájékoztatva ahhoz, hogy be tudják osztani a plusz 10%-nyi kredit-keretet. Most nincs reális esélyünk arra, hogy megváltoztassuk a Kari Tanács (kt) által már elfogadott szabályzatot, hiszen azt előbb a kt-nak kell elfogadni, a Szenátuson nem lehet bedobni egy ilyen módosítási javaslatot, ennek kt-n van helye.
A holnap elfogadott szabályzat várhatóan szeptember elsejétől, azaz visszamenőleg lép majd hatályba.

Mivel a témában született egy küldöttgyűlési határozat, ami nem tartja támogatandónak az oktatási igazgató által javasolt változatot sem, ezért szeretném megtudni a véleményeteket a dologról. Én, mint már írtam, elfogadhatónak tartom ezt a változatot, viszont valószínűleg tartózkodni fogok a szavazáskor. Így nem fogadom el a szabályzatot, hiszen küldöttgyűlési határozat szól ellene, illetve lehetőség nyílik az újabb tárgyalásra is a későbbiekben. A szenátuson tervezem elmondani, még a szavazás előtt, hogy túl magas a kreditfelvételi/újrafelvételi díj, illetve azt, hogy nincs limit a BSc-seknél a befizetendő díjakra. A Szenátus többi hallgató tagját viszont arra kérem, hogy szavazza meg a módosító javaslatot (és legyen kari különös részünk).

Ha valami nem világos, vagy csak további információra van szükségetek, kérdezzetek a listán!

Várom a véleményeket minden küldöttől és tisztségviselőtől!!!

Üdvözlettel:

Sági Orsolya
ELTE TTK HÖK elnök